‘মুজিব’ দেখার পর এরশাদকে নিয়ে বায়োপিক বানাতে চান বিদিশা এরশাদ

‘মুজিব : একটি জাতির রূপকার’ সিনেমাটি দেখে মুগ্ধ জাতীয় পার্টির চেয়ারম্যান এবং প্রয়াত রাষ্ট্রপতি হুসেইন মুহাম্মদ এরশাদের বায়োপিক বানাতে ইচ্ছা পোষণ করেছেন বিদিশা এরশাদ। সিনেমাটির নির্মাতা শ্যাম বেনেগাল ও কেন্দ্রীয় অভিনেতা আরিফিন শুভসহ সংশ্লিষ্ট সকলের প্রশংসায় পঞ্চমুখ তিনি।

বেসরকারি টেলিভিশনে দেওয়া সাক্ষাৎকারে বিদিশা জানিয়েছেন, সাবেক সেনাপ্রধান, জাতীয় পার্টির চেয়ারম্যান এবং প্রয়াত রাষ্ট্রপতি হুসেইন মুহাম্মদ এরশাদের জীবনের গুরুত্বপূর্ণ অংশ তুলে সিনেমা বানাতে চান।

বিদিশা বলেন, আমার মনে হয়, হুসেইন মুহাম্মদ এরশাদকে নিয়ে যদি বায়োপিক করা যায়, তাহলে তার সম্পর্কে দেশের মানুষ অনেককিছু জানতে পারবে। আমি আশাবাদী দেশকে একটি ভালো মুভি উপহার দিতে পারব।

তিনি বলেন, ‘শত্রুর সঙ্গে বসবাস’ নামে একটি বই লিখেছিলাম। এই বইটি নিয়ে মোস্তফা সরয়ার ফারুকী কাজ করতে চেয়েছিলেন। বইটি আমার বায়োগ্রাফি। এতে ডেফিনেটলি বিশাল জায়গা জুড়ে আমার জীবনে এরশাদ সাহেব আছে।

মুজিব বায়োপিক নিয়ে বিদিশা বলেন, শেখ মুজিবুর রহমানকে নিয়ে যে বায়োপিক হয়েছে সেটা দেখার মতো হয়েছে। আমি রীতিমতো থান্ডার হয়েছি। যারা এখানে অভিনয় করেছেন তারা প্রাণপণ দিয়ে অভিনয় করেছে। বিশেষ করে আরিফিন শুভ। এই সিনেমা না দেখলে বাঙালি বুঝবে না শেখ হাসিনা কত কি লস করেছেন। আমরা সবাই জানি শেখ হাসিনা ১৫ আগস্টে তার পরিবারের সবাইকে হারিয়েছেন। কিন্তু মুজিব সিনেমা দেখলে সবাই বুঝবে স্বজন হারানোর কতো কষ্টের।